ΠΡΑΚΤΙΚΟ

της υπ’ αριθμ. **18/24-9-2014** συνεδριάσεως

του Διοικητικού Συμβουλίου του Πνευματικού Κέντρου

ΑΝΑΓΝΩΣΤΗΡΙΟ ΑΓΙΑΣΟΥ «Η ΑΝΑΠΤΥΞΗ»

Στην Αγιάσο και στο Γραφείο του Πνευματικού Κέντρου ΑΝΑΓΝΩΣΤΗΡΙΟ ΑΓΙΑΣΟΥ “Η ΑΝΑΠΤΥΞΗ” σήμερα στις 24 Σεπτεμβρίου 2014, μέρα Τετάρτη και ώρα 10 π.μ., συνήλθε σε έκτακτη συνεδρίαση το Διοικητικό Συμβούλιο του Συλλόγου, ύστερα από πρόσκληση του Προέδρου, για συζήτηση και λήψη απόφασης στο μοναδικό θέμα της ημερήσιας διάταξης.

Διαπιστώθηκε ότι το Δ.Σ. είχε τη νόμιμη απαρτία, δεδομένου ότι ήταν παρόντα όλα τα μέλη του, ήτοι: 1) Κλεάνθης Δ. Κορομηλάς, 2) Ευστράτιος Αν. Καζαντζής, 3) Παναγιώτης Μ. Κουτσκουδής, 4) Ειρήνη Μ. Αργύρα, 5) Παναγιώτης Στ. Σκορδάς, 6) Παναγιώτα Πρ. Μαϊστρέλλη και 7) Γρηγόριος Γ. Αλεντάς.

**Απόφαση 45η: «Έκδοση ψηφίσματος για το θάνατο του Αναγνωστηριακού Παναγιώτη Σταύρου Κουνή»**

Ο Πρόεδρος, εισηγούμενος το 1ο και μοναδικό θέμα, ανήγγειλε το θάνατο του εκλεκτού μέλους του Αναγνωστηρίου

**ΠΑΝΑΓΙΩΤΗ ΣΤΑΥΡΟΥ ΚΟΥΝΗ**

που επήλθε χθες το πρωί στο Γενικό Νοσοκομείο της Χίου και ενημέρωσε το Σώμα ότι η κηδεία του θα γίνει σήμερα στις 3 μ.μ. στις Οινούσσες Χίου. Τόνισε ιδιαίτερα ότι ο μεταστάς υπήρξε παλιό στέλεχος του Αναγνωστηρίου, με σημαντική συμβολή στις δραστηριότητές του. Από μικρό παιδί μυήθηκε στις αξίες του Αναγνωστηρίου Αγιάσου και ευτύχησε να συνεργαστεί με το δάσκαλο και θεατράνθρωπο Χριστόφα Χατζηπαναγιώτη και με τον αείμνηστο Πάνο Πράτσο. Συνέβαλε στη συγκέντρωση και καταγραφή παλιών αγιασώτικων τραγουδιών και χαβάδων. Οργάνωσε μουσικοφιλολογικές βραδιές και έπαιξε σε ερασιτεχνικές παραστάσεις – και οπερέτες - του Αναγνωστηρίου. Από το 1970 ασχολήθηκε με το αγιασώτικο καρναβάλι. Μελέτησε από το αρχείο του Αναγνωστηρίου όλες τις σωζόμενες μέχρι τότε σάτιρες. Συνεργάστηκε με το Βασίλη Ν. Βαγιάννα, με το Στρατή Π. Αναστασέλη και με το Στρατή Φ. Δελόγγο. Έγραψε ή συμμετείχε στο γράψιμο των παρακάτω καρναβαλικών σατιρών: Αεροπειρατεία (1970), Καζαμίας (1973), Ματωμένη Βίβλος (1975), Λαϊκό Κολέγιο (1976), Λαϊκό Δικαστήριο (1978), Προμηθέας Αγιασώτης (1982), Αχμακιστάν (1985), Σαντινίστας (1994).

Από το 1976 υπηρετούσε ως καθηγητής σε Σχολεία της Χίου και των Οινουσσών, όπου τελικά εγκαταστάθηκε μόνιμα με την οικογένειά του. Παντρεύτηκε την εκπαιδευτικό Ελένη Αχλιόπτα από την Ερεσό και απέκτησε δυο κόρες, την Καλλιρρόη και τη Σαπφώ. Ανέπτυξε σημαντική πολιτιστική και θεατρική δραστηριότητα. Ασχολήθηκε ιδιαίτερα με το θέατρο και έχει γράψει αξιόλογα θεατρικά έργα. Συνέβαλε, επίσης, στην ίδρυση θεατρικών ομάδων και Πνευματικών Κέντρων. Υπηρέτησε ως Γυμνασιάρχης στο Γυμνάσιο Οινουσσών και ήταν Διευθυντής του Ναυτικού Μουσείου Οινουσσών.

Περιέβαλε πάντοτε το Ίδρυμά μας με αγάπη και ήταν αρωγός των προσπαθειών του. Παράλληλα υπήρξε καταξιωμένος εκπαιδευτικός και οικογενειάρχης και έχαιρε της κοινωνικής εκτίμησης.

Ας είναι αιώνια η μνήμη του.

Κάλεσε ύστερα το Δ.Σ. να αποφασίσει για την έκδοση του σχετικού ψηφίσματος.

Το Δ.Σ., αφού άκουσε την εισήγηση του Προέδρου, ύστερα από διαλογική συζήτηση, ομόφωνα

**Α Π Ο Φ Α Σ Ι Ζ Ε Ι**

1. *Στην είσοδο της Βιβλιοθήκης του Αναγνωστηρίου να αναρτηθεί ο πένθιμος πέπλος.*
2. *Αντίγραφο του παρόντος να επιδοθεί στους συγγενείς του.*

Για το σκοπό αυτό έγινε η απόφαση αυτή και υπογράφεται ως εξής:

 Ο ΠΡΟΕΔΡΟΣ ΤΑ ΜΕΛΗ

ΚΛΕΑΝΘΗΣ Δ. ΚΟΡΟΜΗΛΑΣ ΕΥΣΤΡΑΤΙΟΣ ΑΝ. ΚΑΖΑΝΤΖΗΣ

 ΠΑΝΑΓΙΩΤΗΣ Μ. ΚΟΥΤΣΚΟΥΔΗΣ

 ΕΙΡΗΝΗ Μ. ΑΡΓΥΡΑ

 ΠΑΝΑΓΙΩΤΗΣ ΣΤ. ΣΚΟΡΔΑΣ

 ΠΑΝΑΓΙΩΤΑ ΠΡ. ΜΑΪΣΤΡΕΛΛΗ

 ΓΡΗΓΟΡΙΟΣ Γ. ΑΛΕΝΤΑΣ